กรณีศึกษา Kilo Health หนึ่งในสตาร์ตอัป โตเร็วสุดในยุโรป
หน้าตาธุรกิจสตาร์ตอัปด้านสุขภาพของ Kilo Health เป็นอย่างไร ทำไมถึงเติบโตระเบิด ? ลงทุนแมนจะเล่าให้ฟัง
21 เม.ย. 2565

กรณีศึกษา Kilo Health หนึ่งในสตาร์ตอัป โตเร็วสุดในยุโรป /โดย ลงทุนแมน
การแพร่ระบาดของโควิด 19 ทำให้ระบบเศรษฐกิจเกิดภาวะติดขัดไปทั่วโลก
และมีหลากหลายอุตสาหกรรมที่ได้รับผลกระทบ จนหลายบริษัทต้องปิดตัวลง
แต่บริษัทเทคโนโลยีหลายรายกลับเติบโตอย่างต่อเนื่องท่ามกลางวิกฤตินี้ โดยเฉพาะ Kilo Health สตาร์ตอัปธุรกิจเทคโนโลยีเพื่อสุขภาพ ที่ได้รับการจัดอันดับให้เป็นบริษัทที่เติบโตเร็วที่สุดเป็นอันดับ 2 ในยุโรป
ด้วยอัตราการเติบโตของรายได้เฉลี่ย 450% ต่อปี ตลอด 5 ปีที่ผ่านมา เป็นรองเพียง Swappie ธุรกิจซื้อและขายสมาร์ตโฟนที่ได้รับการตกแต่งใหม่ ที่มีอัตราการเติบโตเฉลี่ย 477% ต่อปี ในช่วงเวลาเดียวกัน
แถมสตาร์ตอัปรายนี้ ยังเป็น “Bootstrap” หรือธุรกิจที่ไม่ได้รับเงินระดมทุนจากใคร และเติบโตขึ้นมาด้วยเงินทุนของตัวเองเท่านั้น
แล้วหน้าตาธุรกิจสตาร์ตอัปด้านสุขภาพของ Kilo Health เป็นอย่างไร
ทำไมถึงเติบโตระเบิด ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Kilo Health เป็นสตาร์ตอัปสัญชาติลิทัวเนีย ที่ให้บริการเทคโนโลยีด้านสุขภาพ 
ก่อตั้งขึ้นตั้งแต่ปี 2013 หรือราว 9 ปีก่อน
โดยปัจจุบัน Kilo Health มีผลิตภัณฑ์มากกว่า 15 รายการ 
ที่ให้บริการครอบคลุมหลากหลายด้าน ตั้งแต่โรคเรื้อรังไปจนถึงปัญหาสุขภาพจิต
อย่างเช่น
- ผู้ป่วยเบาหวาน หรือความดัน
- ผู้ที่มีปัญหาสุขภาพ ไม่ว่าจะเกี่ยวกับการกินหรือการนอน
- ผู้ที่ต้องการบริหารสุขภาพจิตและการควบคุมอารมณ์
ซึ่งเป้าหมายหลักของแต่ละบริการที่ Kilo Health สร้างขึ้นนั้น คือการทำให้ขั้นตอนดูแลรักษาสุขภาพเป็นเรื่องที่ง่าย สอดคล้องกับการดำเนินชีวิตประจำวันของผู้ใช้บริการ และลดการไปพบแพทย์โดยไม่จำเป็น
โดยแต่ละบริการเป็นการให้คำแนะนำ และผลักดันให้ผู้ใช้บริการเห็นคุณค่าของการบำบัดรักษา และรู้สึกว่าสามารถบรรลุเป้าหมายได้
ซึ่งแตกต่างจากคำแนะนำของแพทย์ที่อาจจะไม่สอดคล้องกับชีวิตประจำวันของคนไข้ หรือบางครั้งอาจมีค่าใช้จ่ายที่สูงเกินไป เพราะแพทย์ส่วนใหญ่ต้องการให้ผลลัพธ์ออกมาดีที่สุด
โดย Kilo Health จะให้ข้อมูลที่เข้าใจง่าย และแบบฝึกหัดที่เหมาะสมและง่ายต่อการปฏิบัติ รวมถึงยังช่วยออกแบบกิจวัตรประจำวัน อย่างเช่น ช่วยคิดเมนูอาหารและกำหนดตารางการนอนที่เหมาะสม
ซึ่งแต่ละโปรแกรมจะถูกออกแบบโดยทีมผู้เชี่ยวชาญเฉพาะทาง 
ไม่ว่าจะเป็นนักโภชนาการอาหาร 
แพทย์เฉพาะทางในแต่ละโรค 
นักวิทยาศาสตร์จากหลากหลายสาขา 
รวมถึงนักจิตวิทยาและผู้ที่เคยป่วยด้วยโรคร้ายมาก่อน
ทำให้โปรแกรมการบำบัดรักษาต่าง ๆ มีความแม่นยำ รวมถึงมีความยืดหยุ่นเหมาะสมกับผู้ใช้บริการที่อาจจะมีข้อจำกัดที่แตกต่างกัน
และที่สำคัญคือ คำแนะนำหรือแนวปฏิบัติที่ผู้ใช้บริการได้รับ จะแตกต่างกันไปตามลักษณะอาการ และเป้าหมายของแต่ละคน
แล้วบริการด้านสุขภาพของ Kilo Health เริ่มต้นอย่างไร ?
เริ่มจากผู้ที่มีปัญหาสุขภาพในด้านต่าง ๆ
กรอกข้อมูลเบื้องต้นและทำแบบสอบถามที่ถูกจัดทำขึ้น
จากนั้น AI จะวิเคราะห์ข้อมูลของเรา 
โดยอาศัยฐานข้อมูลอ้างอิงที่ถูกสร้างไว้โดยผู้เชี่ยวชาญ
บวกกับข้อมูลที่เก็บและวิเคราะห์จากผู้ใช้งานรายอื่นที่เคยใช้บริการ Kilo Health เหมือนกัน
หลังจากนั้น Kilo Health จะทำการจำลองโปรแกรมการรักษา หรือโปรแกรมบำบัดเฉพาะบุคคลขึ้นมา
โดยที่อาจจะมีการปรับเปลี่ยนโปรแกรมตามการวัดผลทางสุขภาพของผู้ใช้บริการ 
ซึ่งก็จะมีการติดตามและประเมินผลเป็นระยะ เพื่อให้การรักษาสอดคล้องกับอาการของผู้ใช้บริการมากที่สุด
อธิบายให้เห็นภาพมากขึ้น เราลองไปดูตัวอย่างบริการ
จาก Kilo Health ที่มีชื่อแอปพลิเคชันว่า “Klinio”
Klinio คือ แอปพลิเคชันสำหรับผู้ป่วยโรคเบาหวานและผู้ที่ต้องการลดน้ำหนัก
โดยเริ่มจากการตอบแบบสอบถาม อย่างเช่น เพศ อายุ ส่วนสูง น้ำหนัก ประเภทของโรคเบาหวาน
อาหารที่แพ้ ต้องการกินวันละกี่มื้อ เป้าหมายน้ำหนักที่ต้องการ
จากนั้นระบบจะทำการประมวลผลและแสดงข้อมูลออกมา อย่างเช่น ระดับการเผาผลาญ ความเสี่ยงจากสุขภาพในปัจจุบัน แนวทางการบำบัดรักษา และข้อมูลอื่น ๆ ที่ได้จากร่างกายของเรา
หลังจากรวบรวมข้อมูลผู้ป่วยครบถ้วน 
ก็จะนำไปสร้างโปรแกรมการรักษา ที่ถูกออกแบบมาเพื่อเราโดยเฉพาะ 
ไม่ว่าจะเป็นคำแนะนำด้านการกิน การออกกำลังกาย หรือแม้แต่การนอน
ซึ่งก็จะมีค่าใช้จ่ายตั้งแต่ 1,000 บาท ไปจนถึงหลักหมื่นบาท 
ขึ้นอยู่กับชนิดของบริการ และระยะเวลาของโปรแกรมการรักษา
นอกจาก Klinio แล้ว ก็ยังมีแอปพลิเคชันอื่น ๆ อีก อย่างเช่น
- Sensa.Health ตัวช่วยพัฒนาสมองและสุขภาพจิต ไม่ว่าจะเป็นปัญหาการนอนหลับ ความเครียด ภาวะซึมเศร้า หรือการจัดการอารมณ์
- Cardi.Health สำหรับผู้ป่วยความดันโลหิตสูง และมีปัญหาด้านคอเลสเตอรอล ที่จะเชื่อมต่อกับอุปกรณ์ตรวจวัดเฉพาะทาง เพื่อวางแผนและจัดตารางกิจกรรมให้กับผู้ป่วย รวมถึงการรายงานผลสุขภาพแบบเรียลไทม์ และจัดสรรเมนูอาหารประจำวัน
- DoFasting ช่วยเรื่องการควบคุมอาหาร ด้วยการวางแผนการกิน ผ่านเมนูแนะนำจากผู้เชี่ยวชาญมากกว่า 5,000 รายการ รวมถึงการจัดตารางการออกกำลังกาย
นอกจากการพัฒนาบริการด้านสุขภาพด้วยตนเองแล้ว Kilo Health ยังได้ไล่ซื้อกิจการ และลงทุนในสตาร์ตอัปด้านเทคโนโลยีเพื่อสุขภาพอีกจำนวนมาก ไม่ว่าจะเป็น
- Medical Score สตาร์ตอัปที่พัฒนาเทคโนโลยีสำหรับการเตรียมความพร้อม และตรวจสอบก่อนเข้าพบแพทย์ ทั้งปัญหาสุขภาพกายและสุขภาพจิต
เพื่อแก้ปัญหาจากการที่คนไข้ต้องรอนัดตรวจกับแพทย์ อีกทั้งยังช่วยติดตามผลของร่างกายหลังการรักษา
- Revolab ผู้พัฒนาอุปกรณ์และแพลตฟอร์มสำหรับตรวจเลือดแบบพกพา
ซึ่งถูกใช้ควบคู่กับหลายบริการของ Kilo Health ที่ต้องใช้ผลเลือดในการวิเคราะห์และติดตามผล
นอกจากการซื้อและลงทุนในสตาร์ตอัปแล้ว Kilo Health ยังก่อตั้ง Co-found initiative 
หรือก็คือโครงการที่เปิดโอกาสให้บรรดาผู้ประกอบการ หรือมนุษย์เงินเดือนหัวกะทิจากบริษัทใหญ่ 
สามารถนำไอเดียของตนเองมานำเสนอ และร่วมมือกับ Kilo Health เพื่อสร้างสตาร์ตอัปเป็นของตัวเอง
หรือหากไม่มีไอเดีย ก็สามารถเลือกหาไอเดียที่ Kilo Health มีอยู่ นำมาสร้างเป็นสตาร์ตอัปของตัวเองได้เช่นกัน
โดยทุกโครงการจะได้รับการสนับสนุนจาก Kilo Health อย่างเต็มที่ 
ไม่ว่าจะเป็นเงินทุน ทรัพยากรบุคคล คอนเน็กชัน รวมถึงฐานข้อมูลและงานวิจัยที่ Kilo Health ได้จากผลิตภัณฑ์ต่าง ๆ ของบริษัท อีกทั้งผู้ก่อตั้งยังได้รับการจัดสรรหุ้นในโปรเจกต์ของตัวเองอีกด้วย
ด้วยการใช้งานที่ง่ายและประสิทธิภาพของเทคโนโลยีที่ Kilo Health ครอบครอง บวกกับความยากลำบากในการเข้าพบแพทย์ หรือเดินทางในช่วงวิกฤติโรคระบาด
ก็ได้ทำให้มีผู้ใช้บริการทั่วโลกกว่า 4 ล้านคน ยินยอมจ่ายค่าสมาชิกเพื่อแลกกับบริการของ Kilo Health
ที่น่าทึ่งคือ ปัจจุบัน Kilo Health ยังคงเป็นสตาร์ตอัป Bootstrap หรือก็คือ สตาร์ตอัปที่เริ่มต้นธุรกิจด้วยเงินทุนของผู้ก่อตั้ง ซึ่งมีสมาชิกแรกเริ่มเพียง 7 คนเท่านั้น และยังไม่ได้เปิดรับเงินระดมทุนจากเหล่านักลงทุนเลย
แต่กลับสร้างการเติบโต และกลายเป็นผู้นำระดับโลกในอุตสาหกรรมเทคโนโลยีเพื่อสุขภาพ
แถมยังได้รับการจัดอันดับจาก Financial Times ให้เป็นบริษัทที่มีการเติบโตเร็วที่สุดเป็นอันดับ 2 ในยุโรป
ในปี 2020 Kilo Health มีรายได้ 2,093 ล้านบาท
คิดเป็นอัตราการเติบโตเฉลี่ยมากถึง 450% ต่อปี นับตั้งแต่ปี 2017
และมีจำนวนพนักงานกว่า 550 คน จากในปี 2017 ที่มีเพียง 10 คนเท่านั้น
จากการประเมินว่าตลาดเทคโนโลยีด้านสุขภาพ จะมีมูลค่าสูงกว่า 10 ล้านล้านบาทในปี 2028
ด้วยอัตราการเติบโตกว่า 15% ต่อปี
ก็ทำให้ Kilo Health ที่รั้งตำแหน่งผู้นำในอุตสาหกรรมนี้ มีแนวโน้มที่จะก้าวไปเป็นธุรกิจที่ใหญ่ขึ้นได้ไม่ยาก
ซึ่งแน่นอนว่าคู่แข่งของสตาร์ตอัปแห่งนี้ ก็น่าจะเป็นกลุ่มธุรกิจโรงพยาบาล 
ที่หาก Kilo Health ยิ่งเติบโต ขยายกิจการไปได้มากเท่าไร 
ก็แปลว่าผู้ป่วย ก็น่าจะไปพบแพทย์น้อยลงเท่านั้น
หากเราเปรียบเทียบ Kilo Health กับบริษัทเทคโนโลยีชื่อดังต่างกลุ่มอุตสาหกรรมกัน
Kilo Health ก็อาจจะไม่ต่างกับ Netflix เลย เพราะขับเคลื่อนด้วยข้อมูล
และมีโมเดลรายได้จากการเก็บค่าสมาชิกเหมือนกัน
แต่ต่างกันที่ สินค้าของ Netflix คือคอนเทนต์จำนวนมาก ที่สร้างความสนุกสนานให้กับคนดู
ในขณะที่สินค้าของ Kilo Health คือเครื่องมือจำนวนมาก ที่สร้างสุขภาพที่ดีให้กับผู้ป่วย หรือผู้ที่มีปัญหาด้านสุขภาพ นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-